Joroisista 20 p. helmik.
Joroisista 20 p. helmik. Talvi on puolleen kulunut; ilmat ovat olleet kovia pakkasia, vaan ei pyryjä ja tuiskuja ole ollut paljo sanottavaksi; lunta vähän, helmikuun alussa vielä sänget pelloilla näkyivät. Jäät ovat hyvin paksuja, laskiaisna jo runsaasti viisi korttelia, vaan näyttävät vielä paksunevan kun halkeilevat. Kovat pakkaset ovat tunkeutuneet kuoppiin ja kellareihinkin, vikuuttaneet potaatteja, jotka muutoinkin kasvuruosteestaan pyrkivät pilautumaan. Työnteko metsässä on ollut hankala pakkasien tähden, vaikka ei lumi ole paljon haittana ollut, vaan puu on ollut kivikovassa jäässä ja kirveitä koittanut, onpa työmiehiä ja muitakin ihosta pakkanen vahingoittanut. Kerjäläisiä ei ole erittäin paljo liikkunut. Rukiit maksaa: 20–24 m. tynnyri, rukiin olet 4 m. mitta.

Helmikuussa pidettiin yhteinen kokous, jossa pitäjän asukkaat sääsivät koulun köyhäin lapsia varten pitäjäntuvassa pidettäväksi, ennen asetetun kansakoulun lisäksi. Sitä ennen viime vuotena säädettiin yhteisillä pitäjänvaroilla ostettavaksi köyhäin tarpeeksi 200 piplianhistoriaa eli 200 markan edestä. Hyödyllinen ja tarpeellinen laitos ”Lainakirjasto”, entisen provasti Lillströmin suostumisella ja toimella kokoon saatu vapaatahtoisilla annoilla kymmenen vuoden paikoin sitte, herätti rahvaassa lukuhalua jonkunmoisella innolla ja vaikutti lukutaitoa; vaan ei rahvas liene tainnut eli tilaisuudessaan voinut puhtaasti suojella luettavia kirjojansa pirttilöissään, samoin eivät kaikki liene tarpeellista huolta pitäneet niiden säilymisestä ja vanhuudestaan ovat kirjat huonoksi kuluneet, että ovat häviämäisillään.

G[ustaf]. F[redrik]. B[rask].

Lähde: Suomalainen Virallinen Lehti 28.2.1871.

Asiatekstit
Gustaf Fredrik Brask
Suomalainen Virallinen Lehti
1871